En mand fra Kongerslev syd for Aalborg har torsdag fået en bøde på mellem 1.500-3.000 kroner, efter han satte ild til et udhus med en ukrudtsbrænder. Det oplyser vagtchef ved Nordjyllands Politi Michael Elkjær. - Branden fandt sted på Landsmandsgade 10 i Kongerslev, efter manden havde været lidt uforsigtig med en ukrudtsbrænder, siger Michael Elkjær. Han oplyser, at branden hurtigt blev slukket, og politiet og redningsberedskabet er kørt igen. Branden er endnu et eksempel på en lang række af brande i Nordjylland, der er opstået på grund af uforsigtig omgang med en ukrudtsbrænder. En af de mest markante eksempler er branden i Gigantium, der opstod i juli, efter en gartner havde fjernet ukrudt med en ukrudtsbrænder.
Endnu en brand i Nordjylland er opstået på grund af en ukrudtsbrænder, efter en mand satte ild til et udhus i Kongerslev.